Daerah Pantu

Pantu merupakan sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Sri Aman. Pusat pentadbiran bagi daerah ini ialah Pekan Pantu. Antara pekan lain yang terdapat di daerah ini ialah Pekan Lachau dan Pekan Sungai Tenggang.

Pantu merupakan sebuah daerah yang baru saja dibentuk di Sarawak pada tahun 2021. Sebelum ini, daerah Pantu merupakan sebuah daerah kecil dalam daerah Sri Aman.

Etimologi
Nama Pantu dikatakan berasal daripada sejenis rumbia atau nipah tempatan bernama "pantu" yang tumbuh dengan banyaknya di daerah ini. Pokok Rumbia Pantu mempunyai duri dan umbut yang boleh dimakan.

Nama saintifik Pokok Pantu ialah Eugeissona insignis.

 Sejarah 
Pantu pada mulanya merupakan sebuah daerah kecil di bawah pentadbiran daerah Sri Aman. Pada 8 Oktober 2021, kerajaan Sarawak telah meluluskan rancangan penubuhan daerah Pantu. Pada 12 Disember, pembentukan daerah Pantu telah diumumkan oleh Premier Sarawak, Abang Johari Tun Openg.

 Pentadbiran 
Daerah Pantu terletak di bawah pentadbiran Pejabat Daerah Pantu yang merupakan sebahagian daripada pentadbiran Bahagian Sri Aman. Pihak berkuasa tempatan yang mentadbir daerah ini pula ialah Majlis Daerah Sri Aman. Di bawah pentadbiran daerah ini, terdapat 132 kampung yang terdiri daripada 126 rumah panjang dan enam petempatan Cina. Setiap rumah panjang dan petempatan tersebut diketuai seorang ketua kaum. Tujuh orang penghulu juga dilantik dari kalangan orang Iban dan Cina bagi mentadbir kawasan masing-masing.

 Politik 
Daerah Pantu diletakkan di bawah dua kawasan Dewan Undangan Negeri (DUN) iaitu Balai Ringin (N30) dan Bukit Begunan (N31) yang terletak di kawasan Parlimen Sri Aman (P202).

Demografi
Sebahagian besar penduduk di sini merupakan kaum Iban. Kaum Iban Balau tinggal di daerah kecil ini. Jadual ini menunjukkan jumlah penduduk mengikut kumpulan etnik di Daerah Kecil Pantu, Malaysia, 2010.

Bil.  Etnik  Jumlah  Peratusan (%)1 Iban  8,958  85.762 Cina 812 7.773 Bukan Warganegara 283 2.714 Melayu 199 1.915 Bumiputera Lain 74 0.716 Bidayuh 57 0.557 Lain-Lain 36 0.348 Melanau 18 0.179 India 9 0.09 JUMLAH 10,446 100

Ekonomi
Pertanian
Pertanian merupakan kegiatan ekonomi utama daerah kecil ini. Antara tanaman yang diusahakan ialah lada, kelapa sawit, padi, dan buah-buahan seperti rambutan dan nangka madu. Contoh projek pertanian yang dijalankan adalah seperti Projek Tanaman Buah-Buahan di Rapak dan Projek Pembangunan Tanah (Kelapa Sawit) SALCRA dan Syarikat Swasta di Jaong.

Penternakan
Antara haiwan yang diternak di sini ialah ayam dan ikan. Terdapat juga projek penternakan yang dijalankan di sini seperti Projek Ternakan Ayam Telur Persatuan Peladang Kawasan (PPK) Pantu 2001 dan Projek Ternakan Ikan Rh. Randi di Lachau.

Perlombongan
Industri perlombongan turut dijalankan di sini contohnya lombong arang batu di Selantik.

Kemudahan awam
Keselamatan
 Balai Polis Pantu
 Pondok Polis Krangas Gayau 
 Pondok Polis Sg. Tenggang

Kesihatan
 Klinik Kesihatan Pantu

Pendidikan
Setakat ini, Daerah Pantu belum mempunyai Institut Pengajian Tinggi Awam (IPTA) mahupun Institut Pengajian Tinggi Swasta (IPTS). Walau bagaimanapun, terdapat 11 buah sekolah rendah di daerah ini yang terdiri daripada Sekolah Kebangsaan (SK) dan Sekolah Jenis Kebangsaan Cina (SJKC). Antara sekolah tersebut ialah:

 Sekolah Jenis Kebangsaan (C) Chung Hua Bangkong
 Sekolah Jenis Kebangsaan (C) Chung Hua Pantu
 Sekolah Kebangsaan Abok
 Sekolah Kebangsaan Engkranji
 Sekolah Kebangsaan Jaong
 Sekolah Kebangsaan Keranggas
 Sekolah Kebangsaan Munggu Bringin
 Sekolah Kebangsaan Pantu
 Sekolah Kebangsaan Selanjan
 Sekolah Kebangsaan St. Leo Gayau
 Sekolah Kebangsaan St. Martin

Tarikan
Daerah Pantu terkenal dengan Pesta Pantu atau Pesta Ikan Tapah yang diadakan setiap tahun antara bulan Ogos dan September. Selain itu, daerah ini juga dikenali dengan keindahan alam semula jadinya, antaranya Wong Jampang di Kampung Munggu Sawa dan Wong Beranggong di Kampung Pulau Batu.

Rujukan

Pantu